มิลาน

มิลาน  หรือ มีลาโน  เป็นเมืองเอกของแคว้นลอมบาร์เดีย ประเทศอิตาลี ถือเป็นนครที่ใหญ่เป็นอันดับสองของประเทศรองจากกรุงโรม และเป็นเมืองที่ขนาดใหญ่ที่สุดในอิตาลีในแง่จำนวนประชากรในเมือง ตัวเมืองมิลานมีประชากรราว 1.4 ล้านคน ขณะที่ทั้งเขตเทศมณฑลจะมีประชากร 3.23 ล้านคน นครมิลานและปริมณฑลมีประชากรรวมกว่า 8.2 ล้านคน นอกจากนี้ เขตเมืองของมิลานยังมีประชากรมากเป็นอันดับ 4 ในสหภาพยุโรปด้วยจำนวน 6.17 ล้านคน และอ้างอิงจากรายงานฐานข้อมูลระดับชาติ ประชากรภายในเขตมหานครมิลานที่อาศัยอยู่ลึกเข้าไปในตัวเมืองอยู่ระหว่าง 7.5 ล้านถึง 8.2 ล้านคน ทำให้เมืองนี้เป็นเขตมหานครที่ใหญ่ที่สุดในอิตาลี และเป็นหนึ่งในเขตเมืองที่ใหญ่ที่สุดในสหภาพยุโรป มิลานมีบทบาทสำคัญในฐานะเมืองหลวงทางเศรษฐกิจของอิตาลี ซึ่งเป็นหนึ่งในเมืองสำคัฐทางเศรษฐกิจของยุโรป และเป็นศูนย์กลางทางการเงินระดับโลก
ประวัติศาสตร์ของมิลานเริ่มต้นขึ้นเมื่อ 590 ปีก่อนคริสตกาล ในชื่อ "Medhelanon" ชาวเคลต์เป็นชนยุโรปกลุ่มแรกที่เข้ามาตั้งรกรากบริเวณนี้ ก่อนจะถูกยึดครองโดยชาวโรมันในช่วง 222 ปีก่อนคริสตกาล และมีการเปลี่ยนชื่อเป็น "Mediolanum" เมืองนี้มีบทบาทสำคัญในการเป็นศูนย์กลางทางการปกครองตั้งแต่ปลายสมัยโบราณ โดยทำหน้าที่เป็นเมืองหลวงของจักรวรรดิโรมันตะวันตก นับตั้งแต่ศตวรรษที่ 12 จนถึงศตวรรษที่ 16 มิลานเป็นหนึ่งในเมืองที่ใหญ่ที่สุดในยุโรปและเป็นศูนย์กลางการค้าและการพาณิชย์ที่สำคัญ ในฐานะเมืองหลวงของดัชชีแห่งมิลาน หนึ่งในศูนย์กลางทางการเมือง ศิลปะ และแฟชั่นที่ยิ่งใหญ่ที่สุดในสมัยฟื้นฟูศิลปวิทยา ในเวลาต่อมา เมืองได้กลายเป็นหนึ่งในศูนย์กลางของยุคแห่งแสงสว่างในช่วงสมัยใหม่ตอนต้น และกลายเป็นเมืองที่มีการขยับขยายอย่างรวดเร็วและมีบทบาทในยุคการฟื้นฟูครั้งแรก จนกระทั่งกลายเป็นส่วนหนึ่งของราชอาณาจักรอิตาลีที่มีความเป็นเอกภาพ นับตั้งแต่ศตวรรษที่ 20 มิลานกลายเป็นเมืองหลวงทางอุตสาหกรรมและการเงินของอิตาลี
มิลานเคยเป็นเมืองหลวงของจักรวรรดิโรมันตะวันตก, แกรนด์ดัชชีมิลาน และราชอาณาจักรลอมบาร์เดีย-เวนิส มิลานได้รับการยอมรับเป็นหนึ่งในเมืองอัลฟาหรือเมืองระดับโลก มีจุดเด่นในการเป็นผู้นำทางศิลปะ, วิทยาศาสตร์, การค้า, สถาปัตยกรรม, การออกแบบ, การศึกษา, แฟชั่น, ความบันเทิง, การแพทย์, การสื่อสาร, การบริการ, วิจัยและนวัตกรรม และการท่องเที่ยวชั้นนำของโลก เขตธุรกิจในนครมิลานเป็นที่ตั้งของอาคารตลาดหลักทรัพย์อิตาลี และเป็นที่ตั้งของสำนักงานใหญ่ธนาคารและบริษัทข้ามชาติยักษ์ใหญ่หลายแห่ง มิลานเป็นเมืองที่มีความมั่งคั่งสูงสุดในอิตาลีวัดตามผลิตภัณฑ์มวลรวม ภาคเศรษฐกิจของนครมิลานมีขนาดใหญ่เป็นอันดับสองของสหภาพยุโรปรองจากกรุงปารีส นับเป็นเมืองที่ไม่ใช่เมืองหลวงที่มีความมั่งคั่งมากที่สุดในทวีปยุโรป 
มิลานและตูรินมักถูกมองว่าเป็นเมืองที่อยู่ในส่วนใต้สุดตามเส้นทาง "Blue Banana" หรือเส้นทางการพัฒนาเมืองแบบกระจัดกระจายซึ่งขยายตัวไปทั่วภูมิภาคยุโรปกลาง และเป็นหนึ่งในสี่เมืองหลักของ "Four Motors for Europe" เครือข่ายข้ามชาติระหว่างภูมิภาคซึ่งมุ่งเน้นการพัฒนาอุตสาหกรรมและการวิจัยในยุโรป มิลานเป็นจุดหมายปลายทางการท่องเที่ยวระดับนานาชาติที่สำคัญ มักติดอันโลกในแง่เมืองที่มีจำนวนผู้เข้าชมมากที่สุดในโลก โดยเป็นอันดับ 2 ในอิตาลีรองจากโรม อันดับ 5 ในยุโรป และอันดับ 16 ของโลก มิลานยังเป็นศูนย์กลางทางวัฒนธรรมที่สำคัญของยุโรป โดยมีจำนวนมีพิพิธภัณฑ์และหอศิลป์ที่รวบรวมผลงานชิ้นเอกมากมาย เช่น จิตรกรรมของเลโอนาร์โด ดา วินชี นอกจากนี้ ยังเป็นที่ตั้งของสถาบันการศึกษาและมหาวิทยาลัยจำนวนมาก โดยจำนวนนักศึกษาที่ลงทะเบียนเรียนทั้งหมดคิดเป็น 11% ของนักศึกษาทั้งประเทศ ท่าอากาศยานมิลานมัลเปนซาเป็นหนึ่งในท่าอากาศยานที่พลุกพล่านที่สุดในทวีปยุโรป
มิลานได้รับการยอมรับให้เป็นหนึ่งในสี่เมืองหลวงด้านแฟชั่นของโลก เป็นที่ตั้งของสำนักงานใหญ่แบรนด์แฟชั่นระดับโลกมากมาย อาทิ อาร์มานี, ปราดา, เวอร์ซาเช, วาเลนตีโต, โลโร เปียนา และแอร์เมเนกิลโด เซนญา มิลานยังได้รับผลพลอยได้จากการจัดงานนิทรรศการนานาชาติบ่อยครั้งในแต่ละปี งานที่ใหญ่ที่สุดของแต่ละปีคือมิลานแฟชั่นวีค และมิลานเฟอร์นิเจอร์แฟร์ สองงานนี้ถือเป็นงานแสดงสินค้าที่ใหญ่ที่สุดของโลกในแง่รายได้, ผู้เข้าชม และอัตราเติบโต มิลานยังเป็นที่ตั้งของโรงแรมหรูหราหลายแห่ง ทั้งยังอยู่ในอันดับ 5 ของโลกในแง่จำนวนที่พักและร้านอาหารที่ได้รับการยกย่องโดย "มิชลินไกด์" นครมิลานเคยเป็นสถานที่จัดงานนิทรรศการโลกถึงสองครั้งในปี 1906 และ 2015 และเป็นที่ตั้งของสองสโมสรฟุตบอลชื่อดังอย่างเอซีมิลานและอินเตอร์มิลาน ซึ่งต่างก็เป็นหนึ่งในทีมชั้นนำที่ประสบความสำเร็จสูงในยุโรป รวมทั้งทีมบาสเกตบอลโอลิมเปียมีลาโน มิลานมีกำหนดเป็นเจ้าภาพโอลิมปิกฤดูหนาว 2026 และพาราลิมปิกฤดูหนาว 2026 เป็นครั้งแรกร่วมกับกอร์ตีนาดัมเปซโซ
ศิลปะ.
โคร์เวตโต  คือเขตศิลปะร่วมสมัยของมิลาน
สถาปัตยกรรม.
ในมิลานมีสิ่งก่อสร้างที่หลงเหลือมายากยุคเป็นอาณานิคมของโรมันโบราณเพียงไม่กี่แห่งเท่านั้น แห่งที่มีชื่อเสียงและมีสภาพดีที่สุดคือ เสาแห่งซันลอเรนโซ (Colonne di San Lorenzo) ในช่วงครึ่งหลังของคริสต์ศตวรรษที่ 4 (ค.ศ. 351-400) นักบุญอัมโบรซิอุส มุขนายกแห่งมิลาน เป็นผู้มีส่วนสำคัญในการวางผังเมืองมิลาน ท่านได้เปลี่ยนทัศนียภาพของใจกลางเมืองครั้งใหญ่ และสร้างมหาวิหารอันใหญ่โตสี่แห่งไว้ที่ประตูเมือง ได้แก่ซันอัมโบรจิโอ, ซันนาซาโรอินโบรโล, ซันซิมปลิซีอาโน และซันตุสตอร์จิโอ ซึ่งยังคงตั้งอยู่จนถึงปัจจุบัน 
โบสถ์คริสต์ที่สำคัญและงดงามที่สุดของเมืองอย่างอาสนวิหารมิลาน (Duomo di Milano) ถูกสร้างขึ้นระหว่างปีค.ศ. 1386 ถึง 1577 ถือเป็นโบสถ์คริสต์ที่ใหญ่เป็นอันดับห้าของโลก และเป็นแบบอย่างสถาปัตยกรรมกอทิกที่สำคัญที่สุดในอิตาลี มีการเชิญรูปหล่อทองแดงปิดทองของพระนางมารีย์พรหมจารีไว้ที่ยอดของวิหารในปีค.ศ. 1774 และกลายเป็นหนึ่งในสัญลักษณ์ของมิลาน
ในคริสต์ศตวรรษที่ 15 ระหว่างที่ราชวงศ์สฟอร์ซาปกครองมิลาน มีการขยายปราการวิสคอนเตอันและตกแต่งใหม่จนกลายเป็นปราสาทสฟอร์ซา ถือเป็นอาคารราชสำนักแบบสถาปัตยกรรมเรอแนซ็องส์ที่รายล้อมไปด้วยกำแพงอุทยานล่าสัตว์ ราชวงศ์สฟอร์ซาถือเป็นพันธมิตรกับโกซีโม เด เมดีชี แห่งนครฟลอเรนซ์ จึงทำให้มีสถาปัตยกรรมเรอแนซ็องส์แบบตอสกานามาปรากฏในมิลานด้วย
เศรษฐกิจ.
ถ้าโรมเป็นเมืองหลวงของอิตาลี มิลานก็เป็นดั่งหัวใจด้านการเงินและอุตสากรรมของอิตาลี ในปี 2014 มิลานเมืองเดียวมีขนาดเศรษฐกิจใหญ่ถึง 1.58 แสนล้านยูโร จังหวัดมิลานสร้างรายได้คิดเป็นราว 10% ของรายได้ประเทศ ในขณะที่ทั้งแคว้นลอมบาร์เดียสร้างรายได้ราว 22% ของรายได้ประเทศ (พอๆกับประเทศเบลเยียม) จังหวัดมิลานเป็นที่ตั้งสำนักงานใหญ่บริษัท 45% ในแคว้นลอมบาร์เดียและ 8% ในอิตาลี
มิลานเป็นเมืองที่แพงที่สุดเป็นอันดับ 11 ของทวีปยุโรป และเป็นอันดับ 22 ของโลกในปีค.ศ. 2019 ถนนสายวีอามอนเตนโปเลียน(Via Monte Napoleone)ในมิลานเป็นถนนสายช็อปปิ้งที่แพงที่สุดในยุโรปตามการจัดอันดับของบริษัทรับคืนภาษี Global Blue
มิลานเป็นศูนย์กลางการเงินและการธนาคารที่ใหญ่ที่สุดของอิตาลี บริษัทประกันและเครือธนาคารยักษ์ใหญ่จำนวนมากของอิตาลี ตลอดจนบริษัทประกันและธนาคารต่างชาติกว่าสี่สิบรายล้วนตั้งอยู่ในมิลาน ตลาดหลักทรัพย์อิตาลีก็มีที่ตั้งอยู่ในมิลาน